Circuito Guadalope

O Circuito Guadalope ye un circuito urbán situato en a localidat d'Alcanyiz (Teruel) que tien una longaria de 3.890 metros. Prene o suyo nombre d'o río que travesa a ciudat d'Alcanyiz, o río Guadalop.

O circuito ye temporal y urbán. S'han feito competicions ininterrumpidament entre os anyos 1965 y 2003, fueras de 1980, 1981 y 1998 en que se suspendió o Gran Premio Ciudat d'Alcanyiz.

Cursas, records y datos
Porsche ye a marca que ha ganato en mas ocasions sobre o suyo trazato. O suyo nombre fegura en cinco ocasions en o palmarés d'a preba.

O Guadalope ha estato considerato siempre como un circuito muit estimato por os pilotos d'automobilismo y también por o publico, que empliba a ciudat d'Alcanyiz os cabos de semana que se i feban cursas. Cuantas fuents cifran l'afluencia meyana de publico entre os 60.000 y 70.000 asistents en cada Gran Premio.

Mientres d'os anyos 1970 y 1980 se fació muit popular por as prebas d'a "Copa Nacional Renault 8 TS", dimpués conoixita como "Copa Nacional Renault" con a dentrata d'os Renault 5 TS y Renault 5 "Copa".

En iste circuito han partecipato en cursas pilotos como de Villamil, Carlos Sainz, Chus Puras, Luis Pérez-Sala u Luis Carlos Maurel.

O record d'a pista lo tien Juan Fernández, sobre un Osella PA9-BMW, qui fació una vuelta en 1 menuto 33 segundos 67 centesimas, a una meya de 149,888 km/h.

Ye mui famosa a curva dita "del embudo", situata a la fin d'a recta de meta, por estar una curva estreita con un angulo prou zarrato y por a fuerte frenata que i fan os autos en plegar en dito punto.

Son muit remeratas tamién as curvas ditas "La Monegal", "del puente", "de la barbería" "del apeadero" y "del hospital", asinas como a espectacular "subida del corcho".

En 1992, debant d'o feito de que o circuito Guadalope yera o mas rapedo d'Espanya y que os suyos promedios de vuelta en o Campionato d'Espanya de Turismos yeran mas baixos que en instalazions fixas como Xerez u Montmeló, a Federación Espanyola d'Automobilismo obligó a os responsables a instalar dos chicanes en as curvas ditas "del apeadero" y "del hospital".

Trazato d'o circuito
Como cuasi toz os circuitos urbans ye un circuito a-saber-lo polito tanto ta os pilotos como ta os espectadors. O trazato aproveita as dos marguins d'o río Guadalop que travesa en dos ocasions. O sentito de chiro ye antihorario.

A recta mas luenga d'o circuito ye a recta de salita que se troba en l'Avenita d'Aragón, centrica carrera d'a ciudat. Os coches puyan dica o cruce con l'Avenita Galan Bergua, a on que se troba a famosa curva "del embudo", curva prou zarrata a on que se plega con muita velocidat. Continando a traviés d'a mesma avenita se pasa "La Monegal" ta plegar en a chicane "del apeadero" dimpués de travesar o río por primera vegata. Dimpués d'as luengas curvas "del pajarito" y "del portalón" en a marguin dreita d'o río se plega a la curva "del puente". En iste punto os coches tornan a trescruzar o río, ta trobar-se en primeras una atra curva famosa, la "de la barbería". Dimpués d'a impresionant "subida del corcho", paralela a o curso d'o río Guadalop, se plega a la chicane "del hospital" a on que dimpués d'una atra curva se chira ta dentrar atra vegata en a recta de meta.

En total son 3.890 metros con 14 curvas, d'as cuals 8 son a cuchas y 6 a dreitas.

Decayencia y fin d'as cursas
En zaguerías d'os anyos 1990 a Federación Espanyola prencipió a meter trabas a la celebración d'o Gran Premio ciudat d'Alcanyiz decindo que no reuniba as condicions de seguridat que yeran menester, encara que o circuito teneba toz os medios de seguridat que desichiban os reglamentos nacionals y internacionals. En realidat no yeran que maniobras politicas ta chustificar a construcción d'un circuito fixo baixo a denominación "A Ciudat d'o Motor".

En zaguerías, a Federación Espanyola d'Automobilismo quitó a licencia ta a realización de prebas a ran estatal, quedando nomás as competicions organizatas por a Federación Aragonesa. Os ingresos baixoron muito y en 2004 ya no se podió celebrar o Gran Premio Ciudat d'Alcanyiz.

Milenta d'alcanyizanos y aficionados a o motor de tota Espanya plegatos dica Alcañiz facioron cuantas manifestacions con o lema "Alcanyiz quiere as suyas cursas".

Actualidat
Dimpués d'a suspensión d'as prebas en o circuito Guadalope, s'aceleró a construcción d'a dita "Ciudat d'o Motor", baixo grans intreses politicos. En zaguerías, o nuevo prochecto s'inauguro en 2009 baixo o nombre "Motorland Aragón" y con una afluencia de bellas 10.000 personas. O 24 y 25 d'octubre de 2009 se i fazioron as "World Series by Renault", ta las que s'heban regalato antis totas as dentratas. Atamas de regalar as dentratas nomás bi abió 20.000 asistents, cifra encara muit luent de l'afluencia d'o Circuito Guadalope.

 Refirmes a o Circuito Guadalope 
Atamas d'a gran presión politica en contra, cuantas asociacions d'o mundo d'o motor y pilotos son mirando de tornar a celebrar cursas en o trazato urbán, como ya se fa en a ciudat biarnesa de Pau, a on que a mas d'un circuito fixo (Pau Arnos) tamién se fa anyalment o Gran Premio de Pau en o suyo circuito urbán

Istas personas argumentan a mas, que ta o publico no tien garra intrés a celebración de prebas estatals u nacionals si no se fan en o circuito urbán, que tien un mayor refirme popular.

Aintro d'os grupos que refirman a tornata a l'uso d'iste circuito bi ha dos sectors: los que refirman a celebración d'o Gran Premio Ciudat d'Alcanyiz en o circuito Guadalope, como s'heba feito siempre; y los que opinan que habría d'emplegar-se nomás ta prebas de vehíclos clasicos.

Manimenos, atamas de que Motorland y o circuito Guadalope podesen estar complementarios, os grans intreses economicos y politicos fan muit dificil que actualment torne a recuperar-se iste trazato historico. D'atra man en os medios de comunicación se gosan destacar as virtuz d'o nuevo circuito, rebuyando l'anterior. En a pachina oficial de Motorland Aragón bi ha poquetas referencias a l'antigo trazato, lo que amuestra o notable intrés en borrar cualsiquier alcordanza d'o mesmo.

Vinclos externos
 Pachina oficial

Categoría:Circuitos de cursas en Aragón
Categoría:Alcanyiz